"Delirio amoroso" on väga omapärane raamat, mille võõrapärane pealkiri ja tagasihoidlikku karva  kaas ei ava teose saladust mitte kohe. Tegemist on aga äärmiselt sooja ja isikliku looga, mida vürtsitavad ühes peres põlvest põlve edasi antud lemmikretseptid. Ja kõik see on aasta raamatukujundusauhinda väärivalt pakendatud. Kui esikaas välja arvata, on raamatu kujundaja Aavo Ermel saanud inspiratsiooni ühelt poolt vanadest värvilistest piltpostkaartidest, teisalt raamatu autori Kersti Rea kirest vanade asjade, eriti vanade kaunite rõivaesemete vastu.